Europeërs hoes ook met duurder brandstofArgieffoto (Foto: IADE-Michoko/Pixabay) Die konflik in Oekraïne het ŉ verhoging van brandstofpryse in Europa veroorsaak. Sommige stap reeds meer en taxi’s word gedwing om hul roetine te verander. Teen meer as €2 (sowat R33,41) per liter by die pomp, het Aziz Brahmi, ŉ taxibestuurder in Parys, gesê hy ry nou nie meer om die blok om na passasiers te soek nie. “Al wat ek kan doen is om minder rond te ry met ŉ leë motor,” sê die 38-jarige Brahmi, wat gewoonlik ongeveer 200 km per dag ry. “Ons wag nou vir kliënte om na ons toe te kom. Ons ry nie meer rond en soek na hulle nie.” Taxibestuurders in Londen volg dieselfde strategie. “Die prys het ŉ groot impak op my gehad en ek moet meer ritte doen om die kostes te probeer dek,’ sê Gary Bollister, wat al 22 jaar lank die ikoniese swart taxi’s bestuur. “Ek moet die rekeninge betaal, so ek moet harder werk. Boonop is daar baie konstruksiewerk in die stad en dit beteken mens ry selfs langer en gebruik meer brandstof.” Europa besorg oor invoerverbod van VSA Ru-oliepryse het reeds ŉ piek bereik voor Rusland Oekraïne ingeval het, maar die konflik het pryse verder die hoogte laat inskiet, omdat Rusland ŉ groot vervaardiger is. Die prys van ŉ vat olie het Maandag ongeveer $140 gehaal ná die VSA gesê het hy is in gesprekke met bondgenote oor ŉ verbod op olie van Rusland. Europeërs het die idee verwerp, maar pres. Joe Biden sal na verwagting Dinsdag ŉ verbod aankondig op invoere van Russiese olie en gas. Alexander Novak, adjunk- eerste minister van Rusland, het Maandag gewaarsku dat oliepryse meer as $300 per vat kan haal as ŉ olieverbod ingestel word. Huidige pryse het reeds ŉ groot impak op individue en ondernemings. Colin, ŉ 55-jarige koerier in Londen, wat nie sy van wou gee nie, sê hy spandeer sowat £20 (R400) per dag om sy motor vol te maak – dis byna dubbel as wat dit was. “Ek loop eerder as om geld te bly verloor,” het hy gesê. Die prys van diesel by sy plaaslike vulstasie kos nou £1,61 (R32,32) per liter. In Swede moet motoriste tot 25 kroon (R38,45) per liter vir diesel opdok. Die gemiddelde prys van petrol in Duitsland is ongeveer €1,83 (R30,46) per liter. Abdellatif Helaoui, ŉ 28-jarige paramedikus van Parys, ry ongeveer 25 km per dag werk toe. Duurder brandstof in Suid-Afrika Maroela Media het vroeër berig die Buro vir Ekonomiese Navorsing (BER) by die Universiteit Stellenbosch meen in dié stadium dui dit daarop dat plaaslike brandstofpryse met tot R2 per liter in April kan styg. Na gelang van die olieprys gedurende die maand kan die styging heelwat meer as R2 per liter beloop. Dié verwagte styging volg boonop op ŉ rééds skerp styging van sowat R1,50 per liter wat vandeesmaand in werking gestel is.